
Prelegerea „Vasile Pârvan. Profilul unui savant scriitor”, susținută de prof. univ. dr. emerit Liviu Franga la Academia Română

Marți, 28 noiembrie 2023, începând cu ora 17:00, prof. univ. dr. emerit Liviu Franga, cadru didactic la Departamentul de Limbi și Literaturi Romanice, Clasice și Neogreacă al Facultății de Limbi și Literaturi Străine a Universității din București, va susține prelegerea intitulată Vasile Pârvan. Profilul unui savant scriitor în cadrul seriei „Conferințele Ora de Știință. Invitații Academiei Române”.
Evenimentul va avea loc în Aula Academiei Române (Calea Victoriei, nr. 125, sector 1), dar va putea fi urmărit live și pe platforma Zoom.
Moderatorul conferinței va fi prof. univ. dr. acad. Marius Andruh, vicepreședinte al Academiei Române și cadru didactic al UB. 
În conferința sa, profesorul Franga își propune să identifice elemente stilistice și compoziționale preluate de la filologul clasic Vasile Pârvan din poetica clasică, greacă și latină, al cărei cunoscător eminent era. Specialistul a ajuns la concluzia că aceste elemente, întemeiate cu precădere pe tehnica efectului sinestezic, conferă scrisului lui Vasile Pârvan atributele unei literarități autentice, rafinate și complexe, cu ecouri și în opera sa științifică.
Cadru didactic al Facultății de Limbi și Literaturi Străine din cadrul Universității din București, prof. univ. dr. emerit Liviu Franga are ca domenii de interes predilecte poetica latină clasică, istoria literaturii latine și a civilizației romane, precum și gramatica limbii latine. Redutabil cercetător, profesorul Franga a îmbinat activitatea didactică cu cea publicistică.
Profesorul Franga este autorul a opt volume de studii, eseuri și articole, consacrate istoriei literaturii Antichității clasice, cu precădere latine (Poetica latină clasică, anul 1997; Poeții latini și poezia lor. De la Lucilius la Martialis, anul 2007; Simfonia Cetății. Note despre modelul peren și actualitatea Antichității, anul 2023), istoriei filologiei clasice românești (Antichitatea ca viitor. O pagină de istorie a filologiei clasice românești contemporane, anul 2016), istoriei literaturii române (Poetica lui Hașdeu, anul 2006), precum și fenomenului cultural-literar românesc modern și contemporan, privit din perspectiva remanenței modelului clasic (Clasic printre postmoderni. Studii, eseuri, cronici, anul 2008; Scrisori din mica mea latinitate, anul 2010; Ianus, anii 2014 și 2015).
Invitatul a inițiat și coordonează două colecții de studii dedicate istoriei filologiei clasice românești și literaturii clasice Nova Studia Classica și Primordialia. A publicat ediții critice din Homer, a coordonat și editat antologii ale literaturii clasice și moderne.
Mai multe detalii despre conferință pot fi consultate aici. Intrarea la evenimentul fizic este liberă. Persoanele interesate să participe online la prelegere se pot conecta accesând acest link. 


